Nové znenie
Predkladacia správa

	Materiál „Koncepcia systému riešenia vonkajšej a vnútornej zadlženosti zdravotníckych zariadení v strednodobom horizonte“ sa predkladá na základe Plánu práce vlády SR na rok 2008. Materiál nadväzuje na „Správu o vývoji dlhov v rezorte zdravotníctva k 31. decembru 2007“, ktorá bola prerokovaná vo vláde dňa 21. mája 2008.

	Vývoj dlhu v rezorte zdravotníctva je sledovaný cez zmenu záväzkov po lehote splatnosti na úrovni istiny a k 31. 12. 2007 predstavoval sumu 8 074 mil. Sk, pričom výška dlhu v zdravotníckych zariadeniach v pôsobnosti MZ SR je 5 842 mil. Sk, čo je 72 % podiel na celkovom dlhu. Zdravotnícke zariadenia delimitované na obce a vyššie územné celky a zdravotnícke zariadenia transformované na neziskové organizácie majú dlh vo výške 2 154 mil. Sk, čo 27 % z celkového dlhu.
Táto koncepcia sa týka zdravotníckych zariadení v pôsobnosti MZ SR, zdravotníckych zariadení v pôsobnosti Ministerstva obrany SR (štátnych príspevkových organizácií), zdravotníckych zariadení delimitovaných na obce a vyššie územné celky (príspevkových organizácií)  a zdravotníckych  zariadení transformovaných  na neziskové organizácie.

	V rámci predkladanej koncepcie je navrhnuté daný stav riešiť v dvoch základných etapách:

1. Jednorazové oddlženie s cieľom finančnej pomoci pre zdravotnícke zariadenia vysporiadať svoje záväzky, pričom z analýzy vyplýva, že až 57% týchto záväzkov v ZZ v pôsobnosti MZ SR sú záväzky za lieky a ŠZM, čo v absolútnom vyjadrení   predstavuje viac ako 3 400 mil. Sk. Vzhľadom na veľkosť tohto záväzku dochádza v súčasnosti k zvýšenému riziku pozastavenia distribúcie a v konkrétnych prípadoch už aj k zníženiu distribúcie liečiv, čo vytvára ďalší priestor na zvyšovanie cien liečiv, a teda aj k zrýchľovaniu ďalšieho zadlžovania zdravotníckych zariadení.

2.  Zavedenie nástrojov pre zníženie budúceho zadlžovania predstavuje nosný a systémový pilier riešenia dlhovej situácie v zdravotníckych zariadeniach vrátane konceptu skvalitnenia poskytovania zdravotnej starostlivosti. Ide o dlhodobejší akt, ktorého rámec sa čiastočne už začal realizovať a je potrebné pokračovať v implementovaní aj ďalších oblastí.

	V rámci prvej etapy je možné realizovať jednorazové oddlženie v zmysle § 5 zákona č. 231/1999 Z. z. formou:
a)	návratnej finančnej výpomoci
b)	prenesením záväzku z predmetu dlhu na Slovenskú konsolidačnú, a.s.,
c)	dotáciou zo štátneho rozpočtu
alebo aj ich kombináciou.

	Oddlžovanie zdravotníckych zariadení by sa realizovalo v roku 2009 za záväzky po lehote splatnosti na úrovni istiny, ktoré sú vedené k dátumu 30. septembru 2008.

	V časti 4 „Zhrnutie a harmonogram“ predloženého materiálu je  uvedený časový a vecný harmonogram realizácie prvej etapy, t. j. jednorazové oddlženie.

	Materiál bol predmetom medzirezortného pripomienkového konanie v dňoch 22. 10. 2008 až 4. 11. 2008, ktorého vyhodnotenie je priložené v prílohe predkladaného materiálu. Materiál sa predkladá bez rozporu.

		Materiál bol dňa 24. novembra 2008 prerokovaný a zobraný na vedomie s pripomienkami na Hospodárskej a sociálnej rade vlády SR  a odporúčaný na ďalšie legislatívne konanie.